ປ. ທຣໍາເວົ້າວ່າ ສຫລ ຈະເອົາຊູດານ ອອກຈາກບັນຊີຜູ້ສະໜັບສະໜູນ ລັດທິກໍ່ການຮ້າຍ
ການເຄື່ອນໄຫວດັ່ງກ່າວ ຈະຊ່ວຍໃຫ້ຊູດານ ໄດ້ຮັບເງິນກູ້ຢືມ ແລະການຊ່ວຍເຫຼືອຈາກສາກົນ ທີ່ຈຳເປັນເພື່ອຊຸກຍູ້ເສດຖະກິດຂອງປະເທດ.
ປະທານາທິບໍດີສະຫະລັດ, ທ່ານ ດໍໂນລ ທຣໍາ ກ່າວວ່າ ສະຫະລັດ ຈະເອົາຊູດານອອກຈາກບັນຊີລາຍຊື່ຜູ້ສະໜັບສະໜູນລັດທິກໍ່ການຮ້າຍຂອງຕົນຫຼັງຈາກປະເທດດັ່ງກ່າວປະຕິບັດຕາມຂໍ້ຕົກລົງທີ່ຈະຈ່າຍເງິນຫຼາຍຮ້ອຍລ້ານໂດລາໃຫ້ແກ່ຜູ້ປະສົບເຄາະຮ້າຍຈາກການກໍ່ການຮ້າຍຂອງສະຫະລັດ ແລະຄອບຄົວຂອງພວກເຂົາເຈົ້າ ທ່ານທຣໍາໄດ້ກ່າວຢູ່ໃນທວີດເຕີໃນວັນຈັນວານນີ້ວ່າ: “ຂ່າວດີທີ່ສຸດ! ລັດຖະບານ ໃໝ່ຂອງຊູດານ, ທີ່ມີຄວາມຄືບໜ້າຫຼາຍ, ໄດ້ຕົກລົງທີ່ຈະຈ່າຍເງິນຈຳນວນ 335 ລ້ານໂດລາໃຫ້ແກ່ຜູ້ປະສົບເຄາະຮ້າຍຂອງສະຫະລັດຈາກການກໍ່ການຮ້າຍ ແລະຄອບຄົວຂອງພວກເຂົາເຈົ້າ ເມື່ອໃດໄດ້ມີເງິນເຂົ້າມາແລ້ວ, ຂ້າພະເຈົ້າຈະເອົາຊູແດນອອກຈາກບັນຊີລາຍຊື່ຂອງຜູ້ສະໜັບສະໜູນລັດທິກໍ່ການຮ້າຍ ໃນທີ່ສຸດ, ກໍມີຄວາມຍຸຕິທຳສຳລັບປະຊາຊົນອາເມຣິກັນ ແລະເປັນບາດກ້າວອັນໃຫຍ່ຫຼວງສຳລັບຊູດານ!" ການເຄື່ອນໄຫວດັ່ງກ່າວຈະຊ່ວຍໃຫ້ຊູດານໄດ້ຮັບເງິນກູ້ຢືມ ແລະການຊ່ວຍເຫຼືອຈາກສາກົນທີ່ຈຳເປັນເພື່ອຊຸກຍູ້ເສດຖະກິດຂອງປະເທດ ມັນຍັງອາດສາມາດຈະປູທາງໃຫ້ແກ່ຊູດານໃນການສ້າງການພົວພັນທາງການທູດກັບອິສຣາແອລ, ຍ້ອນວ່າລັດຖະບານທ່ານທຣໍາຊອກຫາຂໍ້ຕົກລົງໃນນາມເປັນຄົນກາງເພື່ອເຮັດໃຫ້ບັນດາປະເທດອາຣັບຮັບຮູ້ອິສຣາແອລ ລັດຖະບານດັ່ງກ່າວໄດ້ອຳນວຍຄວາມສະດວກໃຫ້ແກ່ຂໍ້ຕົກລົງເຊັ່ນນັ້ນ ກັບສະຫະລັດອາຣັບເອມີເຣສ ແລະບາຫ໌ເຣນມາແລ້ວ ນາຍົກລັດຖະມົນຕີຊູດານ, ທ່ານອັບດາລາ ແຮມດອກ (Abdalla Hamdok) ໄດ້ຂອບໃຈທ່ານທຣໍາຢູ່ໃນທວີດເຕີໃນວັນຈັນວານນີ້, ໂດຍກ່າວວ່າ ການຖືກຈັດວ່າເປັນຜູ້ສະໜັບສະໜູນ ການກໍ່ການຮ້າຍໄດ້ສ້າງຄວາມເສຍຫາຍຢ່າງໜັກໃຫ້ແກ່ຊູດານ ທ່ານກ່າວຕື່ມອີກວ່າ ປະຊາຊົນຊູດານບໍ່ເຄີຍສະໜັບສະໜູນການກໍ່ການຮ້າຍ, ແລະການ ເຄື່ອນໄຫວຂອງສະຫະລັດແມ່ນເປັນການສະໜັບສະໜູນຢ່າງແຂງຂັນແກ່ການຫັນປ່ຽນປະເທດໄປສູ່ປະຊາທິປະໄຕ ເງິນຈຳນວນ 335 ລ້ານໂດລາ ທີ່ຊູດານໄດ້ຕົກລົງທີ່ຈະຈ່າຍໃຫ້ແກ່ຊາວອາເມຣິກັນແມ່ນສຳລັບຜູ້ປະສົບເຄາະຮ້າຍຈາກການໂຈມຕີຂອງເຄືອຂ່າຍອາລ-ຄາຍດາ (al-Qaida) ຕໍ່ສະຖານທູດສະຫະລັດໃນປະເທດເຄັນຢາ ແລະ ແທນຊາເນຍໃນປີ 1998 ແລະ ສຳລັບການວາງລະເບີດໃສ່ກໍາປັ່ນ USS Cole ໃນປີ 2000 ຢູ່ທ່າເຮືອແຫ່ງນຶ່ງຂອງເຢເມນ ສານຂອງສະຫະລັດພົບວ່າ ຊູດານເປັນຜູ້ສົມຮູ້ຮ່ວມຄິດໃນການໂຈມຕີເຫຼົ່ານັ້ນ ຜູ້ປະສົບເຄາະຮ້າຍຈາກການກໍ່ການຮ້າຍຂອງຊູດານ, ກຸ່ມສະໜັບສະໜູນແກ່ຜູ້ປະສົບເຄາະຮ້າຍຈາກການວາງລະເບີດສະຖານທູດສະຫະລັດໃນປີ 1998, ກ່າວໃນວັນຈັນວານນີ້ວ່າ ຜູ້ປະສົບເຄາະຮ້າຍສ່ວນໃຫຍ່ໄດ້ອອກຖະແຫຼງການສະບັບນຶ່ງ ໂດຍກ່າວປະຕິເສດຕໍ່ຂໍ້ສະເໜີໃນການຊໍາລະເງິນດັ່ງກ່າວຂອງຊູດານ